DefCamp: Peste 2000 de specialiști s-au reunit pentru a aborda provocările cibernetice tot mai complexe
DefCamp 2024, conferința regională de securitate cibernetică și hacking, desfășurată la București pe 28 și 29 noiembrie, a evidențiat complexitatea provocărilor digitale actuale și soluțiile inovatoare pentru a le contracara, potrivit unui comunicat emis redacției. Cu participarea a peste 2.000 de experți și profesioniști din întreaga lume, conferința a abordat, printre altele, scenarii în care inteligența artificială poate fi exploatată de atacatori pentru activități malițioase, subliniind atât potențialul, cât și vulnerabilitățile tehnologiilor emergente. Evenimentul a fost marcat de un incident real care a testat vigilența echipei de securitate: un grup de hackeri ruși a încercat să compromită site-ul și infrastructurile conferinței chiar în timpul desfășurării acesteia. Atacul, neutralizat rapid în timp real, a demonstrat nu doar gradul ridicat de sofisticare a amenințărilor digitale, ci și importanța esențială a colaborării, inovației și pregătirii constante în domeniul securității informatice pentru a face față unor astfel de provocări.